Wanneer jy werk soek, is ’n goeie curriculum vitae (CV) noodsaaklik. Dis nie maklik om jou agtergrond en ervaring in ’n bladsy of drie saam te vat nie; hier’s hulp.
Tensy jy deur ’n persoonlike verwysing ’n onderhoud gekry het, is jou CV jou eerste kans om ’n potensiële werkgewer te beïndruk.
Baie aansoekers sal nie die kortlys vir ’n bepaalde pos haal nie, waarsku Celeste Stewart, direkteur van Bold Curiosity, ’n leer-en-ontwikkelingskonsultasiediens, “nie omdat hulle nie die regte kwalifikasies het nie, maar omdat hulle nie in hul CV wys wat alles in hulle steek nie. Dit is regtig die moeite werd om jou CV goed af te rond.”
Voor jy om ’n pos aansoek doen, maak seker jy voldoen aan die vereistes en dat dit duidelik sal wees vir enigeen wat jou CV lees, sê Alexis.
Pas dit aan volgens die pos waarvoor jy aansoek doen. Die vaardighedeafdeling van jou CV kan nuttig hiervoor wees, voeg Alexis by. “Jy kan dit wysig om op ’n spesifieke rol betrekking te hê,” sê sy.
“Moenie oor jou ervaring jok nie, maar beklemtoon dit wat jou geskik maak vir die pos deur dit eerste te noem of daarop uit te brei,” is Tamara se raad.
Celeste stel voor dat jy jou CV aanpas met die oog op die posadvertensie waarin die vereistes, uitkomste en vaardighede genoem word. “Werk deur die lys en beklemtoon alles wat jy in jou huidige CV het wat daarvoor geskik is.”
Jy kan redes verskaf waarom jy vorige poste verlaat het, maar moenie vorige werkgewers slegsê nie. As jy gedurig van werk verander, kan dit ’n slegte indruk skep, maar jy kan dit voorkom deur goeie redes vir die verandering te verstrek, sê Alexis.
“Gapings in die tydlyn van jou CV kan waarskuwingsligte laat flikker; daarom moet jy daaroor rekenskap gee. Sê liewer byvoorbeeld jy was met kraamverlof of het as ’n kelner gewerk as om glad niks te sê nie,” verduidelik sy.
Kies die mense na wie jy potensiële werkgewers vir inligting oor jou en jou vermoëns verwys versigtig. Sluit dié referente se kontakbesonderhede in.
Hoe langer jy uit die skool is, hoe minder relevant is dit om skoolprestasies in te sluit. Inligting oor jou ouderdom, huwelikstatus en of jy kinders het, is ook volgens haar onnodig.
Werwers het agtergekom as jy dié mense vooraf laat weet dat hulle ’n oproep kan verwag, kry hulle meer gedetailleerde inligting gereed, sê Lorna.
“Dit kan die situasie by jou huidige werkgewer ongemaklik maak. Verstrek liewer die name van mense wat weet jy soek ’n ander werk en vir wie jy in die verlede gewerk het,” is haar raad.
Laat die posadvertensie jou lei: As dit ’n dekbrief vra, sluit dit in. So nie, skryf ’n kort boodskap in die e-pos waaraan jy jou CV heg.
Kyk liewer weer na die posadvertensie en verduidelik kortliks hoekom jy dink jy die beste kandidaat vir die pos is.
“Die doel van die dekbrief en CV is om die werwer te oortuig jy moet oorweeg word vir die volgende fase van die proses, die onderhoud," sê Celeste.
Die gevaar bestaan dat jy die verkeerde brief stuur of dit aan die verkeerde mens rig. Sê iets daarin oor die maatskappy waarvoor jy wil werk – die werwer kan dan sien jy het navorsing gedoen en stel in die spesifieke pos belang; nie sommer in enige werk nie.
“Dit kan met die intrapslag wantroue beteken en ’n nuwe werkverhouding dadelik versuur,” waarsku Alexis.